
Kredsstyrelsen består af:
Formand, næstformand, kasserer samt et styrelsesmedlem. Formanden og næstformanden vælges direkte på generalforsamlingen. Formanden er fuldtidsfrikøbt. Næstformanden, kasserer samt øvrige styrelsesmedlemmernes frikøb aftales når styrelsen konstituerer sig. Det samlede antal frikøbstimer godkendes af generalforsamlingen og udgør i alt 3693 timer i 2026.

Hvad arbejder vi med?
Kredskontoret er i udgangspunktet åbent hver dag, telefonåbningstider kan ses på vores hjemmeside. Medlemmer kan komme forbi, eller de kan ringe og få svar på deres spørgsmål, råd og vejledning. Vi tager også ud på skolerne og taler med medlemmerne alt efter sagens indhold.
Vi vejleder og informerer medlemmerne om arbejdsforhold, løn, pension, barsel, arbejdsmiljø og meget mere.
Vi søger lokalpolitisk indflydelse. Vi har møder med Børn og Kultur udvalget, deltager i Byrådsmøder, møder med politikere og sidder i SMU og HMU.
Vi samarbejder med studierådet hos VIA, kommunegruppen, forvaltningen og skolelederforeningen.

Andre aktiviteter:
Løntjek, dialog med forvaltningen om arbejdstid, indgår lønaftaler, deltager i faglig klub møder ude på skolerne, er bisidder for medlemmer mm

Medlemmerne af Favrskov Lærerforening kan forvente, at vi som styrelse:

· varetager deres interesser overfor arbejdsgivere såsom Favrskov Kommune
· aktivt formidler lokale interesser videre i DLF
· bredt tager vare på medlemmets hele arbejdssituation
· holder medlemmerne orienteret om de ting, der har betydning for arbejdet på arbejdsstedet
· tager individuelle hensyn i sin information og rådgivning
· Favrskov Lærerforening arbejder aktivt for bedre løn og arbejdsforhold for medlemmerne

Styrelsesmedlemmernes arbejdsopgaver:
Du kan stille op til kredsstyrelsen på generalforsamlingen hvert andet år – i lige år. Hvis du bliver valgt, sidder du i kredsstyrelsen indtil næste valg. 
Dette er midt i et planlagt skoleår, må der forventes ekstra arbejdstid i perioden frem til begyndelsen af det nye skoleår 1. august, da man ikke er frikøbt fra 1.april til 31. juli. Ved ordinær fratrædelse fra en post vil det ske 31. marts, og i den forbindelse vil kredsen fortsat betale det besluttede frikøb indtil 31. juli samme år. Hensigten er, at de valgte sikres en god overgang til en ny stilling. 
Dit arbejde i styrelsen vil primært omhandle fagpolitik og sagsbehandling, så du skal have en interesse for disse områder. 
Din opgave vil være at sætte dig ind i foreningens politik samt læse rapporter, bøger, undersøgelser mv. og bruge din viden og holdning til at diskutere fagpolitik, så formanden og næstformanden har et mandat i diskussionerne med politikerne. 
Formandskabet tegner overordnet den politiske linje udad til, men du er som styrelsesmedlem med til at sparre, diskutere, forslå fagpolitiske tiltag og påvirke den politiske linje.


Du vil blive frikøbt til dit arbejde i kredsstyrelsen og i den sidste valgperiode har vi afholdt styrelsesmøde om mandagen. Der må dog påregnes, at man i perioder skal være fleksibel med sin arbejdstid, da nogle møder kan ligge ud over almindelig arbejdstid.

Har du ikke TR-uddannelsen, vil du skulle tage den det første år.
Derudover er der en del rejseaktivitet. To gange årligt afholder kredsen kurser for TR og styrelsen. Begge gange er det med 2 overnatninger fra onsdag eftermiddag til fredag eftermiddag. Kredsstyrelsen kan vælge at afholde et kredsdøgn/kredsdag. 
De i kredsstyrelsen, som ikke er kongresdelegerede inviteres hver år med til kongressen, hvor vi er afsted 2-3 overnatninger.
Der kan derudover være kurser samt konferenceaktiviteter.


KSØ og FH:
De lokale kredse i Danmarks Lærerforening samarbejder om en række fælles opgaver inden for geografisk afgrænsede områder, som hedder ”De forpligtende kredssamarbejder" (KSØ). Her deltager formanden og næstformanden.

Formålet med "De forpligtende kredssamarbejder" er at fastholde foreningens mål om at være en fælles fagforening. Samarbejdet er derfor etableret omkring en række centrale politiske opgaver. Ud over et overordnet fagpolitisk samarbejde, skal kredsene samarbejde om arbejdsmiljø, pædagogisk udvikling og kursusvirksomhed.

Vi er en del af FH (Fagbevægelsens hovedorganisation, som er en fusion mellem FTF og LO). Her samarbejder vi med 65 forskellige faglige organisationer omkring løn og arbejdsvilkår. 

Mission og vision i kreds 137:

Mission: 
”Favrskov Lærerforening arbejder for at styrke fællesskabet og sikre de bedste forudsætninger for et godt arbejdsliv.”

Vision:
”Det er Favrskov Lærerforenings vision at være en synlig, anerkendt og troværdig samarbejdspartner, som søger indflydelse på alle områder, der vedrører medlemmernes arbejdsliv.”

Vi arbejder for:
· At sikre medlemmerne gode løn- og arbejdsvilkår
· At finde solidariske løsninger
· At tage hånd om det enkelte medlem
· At sagsbehandlingen er af høj kvalitet
· At sikre høj kvalitet i undervisningen


Du er velkommen til at kontakte kredsstyrelsen, hvis du vil vide mere.

